次韻全君玉和高士馬虛中道院
作者：方回
朝代：宋

paragraphs: 古人無欲非引年，古無有欲之聖賢，曰無欲者無私欲。
昊皇魯叟畫繫傳，柱下木子知止足。
豈謂出神凌紫煙，驂鸞駕鶴事恍惚。
別異道家分神仙，淺之又淺伯陽契，癡兒妄詫玄又玄。
內丹水火一升降，髑髏立變童顔妍。
三載告成奪天地，汝拖腸鼠能攀牽。
私欲如此大莫大，破入寒獄赦倒懸。
遨崑登閬謂不死，終然白骨埋黄泉。
腐儒一笑了萬事，何謂赤明龍漢前。
號召風師呼雨伯，杖劍叱喝急急律。
四時飯噉百花香，萬間厦入一壺窄。
洞天有天魂兮來，弱水元無跬步隔。
拄杖化龍舄作鳬，意所不求忽自得。
醉眼暫作如是觀，誰識詠歸暮春瑟。
和同光塵亦一法，豈敢訑訑見顔色。
爲問今生賀知章，孰兩杜甫雙李白。